*A*) Ordinatio praesentis generalis Capituli, anni Domini 1524 die 25 aprilis, apud Cistercium celebrati. *Diffinitores* : de **Cistercio**, s. th. pr., … (*locus vacuus*) ; de Roseriis, s. th. pr., loco domini de **Firmitate* … (*locus vacuus*) ; de Caroliloco, s. th. pr., loco domini de **Pontigniaco* … (*locus vacuus*) ; de **Claravalle* … (*locus vacuus*) ; de **Morimundo* … (*locus vacuus*). *Confessores* : de Charmeya, de Hoya, monasteriorum abbates et prior Cistercii. *Magistri caeremoniarum* : de Claravalle, de Caroliloco, monasteriorum abbates ; prior et subprior Cistercii. *Promotor causarum* : Provisor collegii S. Bernardi Parisiensis. *Receptores excusationum* : … (*locus vacuus*). *Portarius diffinitorii* : de Ripatorio monasterii abbas. *Notarii abbates* : de Monte petroso, de Septem fontibus, monasteriorum abbates. *Auditores computationum* : de Miratorio, de Aceyo, de Escalariis, de Valle dulci, monasteriorum abbates, et quod Rmus voluerit deputare. *Notarii ad pedes* : fratres Ioannes de Chalone, Philibertus de Divione, Cistercii professi. * * * *B*) Numerus abbatum praesentis Capituli generalis. — Reverendissimus dominus noster Cisterciensis, de Claravalle, de Morimundo, de Caroliloco, de Roseriis, de Caroloco, de Igniaco, de Rigniaco, de Longovado de Bonoradio, de Bellavalle, de Miratorio, de Monte Sanctae Mariae, de Regalimonte, de Barbello, de Ioyaco, de Monte petroso, de Longoponte, de Belloprato Belvacensi, de Lanneyo, de Ripatorio, de Septem fontibus, de Aceyo, de Bona aqua Lemovicensi, de Valle lucida, alias de Bocheto, de Bullenuria [Bullencuria], de Escallariis, de Belloloco, de Hoya, de Valle dulci, de Charmeya. — Praedictus numerus est XXXII. * * * Anno Domini millesimo quingentesimo vicesimo quarto, et die vicesima quinta mensis aprilis, in Capitulo generali apud Cistercium celebrato, statuta sunt et diffinita quae sequuntur. ORATIONES 1.  Pro sanctissimo ac beatissimo domino nostro Clemente VII, … etc. 2.  Praeterea pro serenissimo … etc. 3.  Insuper pro burgensibus … etc. 4.  Ceterum pro pace … etc. 5.  Demum pro felicis … etc. DIFFINITIONES GENERALES 6.  Nos, frater Guillermus, abbas Cistercii, … *etc.* et est talis : Cum totus Ordo noster … *etc.* necnon in summa 7854 libr. 7 solid. 5 denar. turon. pro resta computationum generalis Capituli praesentis anni … etc. 7.  Communis Ordinis nostri Cisterciensis unitas expostulat, ut illic procuratorem, publicorumque negotiorum actorem sollicitum habeamus, unde privilegiorum, quibus Ordo floret et invalescit, dotem accepimus ; eapropter cum apud Sanctam Sedem romanam indultorum nostrorum matrem et alumnam, a qua velut uberrimo fonte privilegiorum nostrorum rivi effluxerunt, procuratore opus sit, cuius diligentia indulta servemus, curemus praesentia et futura speremus ; praesens generale Capitulum abbatem Sancti Sebastiani extra muros Urbis procuratorem Ordinis, de cuius bonis moribus et litteris confidit, creat et instituit, in plenaria Ordinis potestate. 8.  Quum omnis anima potestatibus sublimioribus sit subdita, et omnium bonorum operum inde prodeant incrementa, unde virtutum acceperunt semina, habeatque his ducibus sanctae religionis professis dirigi, quibus auctoribus institutionis suae primae insignia novit oriri ; praesens generale Capitulum superbam commendatarii de Savigniaco anno novissime lapso rebellionem, visitante Rmo D. abbate Cistercii, aegre ferens et repositam indulto apostolico, primaeveque Ordinis plantatione in eo plenariam Capituli generalis, ipso non sedente, potestatem, non sine unitatis nostrae dispendio neglectam iri non sufferens, visitationi per eum in monasteriis de Savigniaco, de Fulcardimonte de Mortuomari, et aliis factae, habet pro laboribus, et singulari in Ordinem studio, gratias, conformiter ad preces domini abbatis de Claravalle, dicti monasterii de Savigniaco patris abbatis immediati, eum obnixe rogando, ut quam sancte, pieque in levandis praedictorum monasteriorum aliorumque spiritualibus temporalibusque ruinis navavit operam viriliter et bene cepit, communi Ordinis impensa prosequatur et perficiat, eumque plenaria Capituli generalis, ipso non sedente, fungi potestate declarat, visitationes per eum in cunctis aliis Ordinis monasteriis similiter factas et fiendas ratas habet, confirmat et approbat, in plenaria Ordinis potestate. 9.  Quoniam ex abbatum ad generale Capitulum conventu, maiorum vestigiis inhaerendo, nostrae religionis hactenus semper mansit illibata integritas, ubi sanctis patrum institutis et virtutibus aperitur et vitiis via clauditur ; conformiter ad diffinitionem anno novissime lapso factam praesens generale Capitulum abbates qui praesenti Capitulo non interfuerunt, aut se legitime non excusarunt, poenas in *Benedictina* contentas incurrisse declarat, in plenaria, etc. 10.  Praesens generale Capitulum aegre ferens quorumdam Ordinis monachorum insolentiam, qui suae vocationis obliti, non modo saecularia negotia, verum ad artes penitus mechanicas se convertunt, artem medicinae et alias artes indebitas, quae clericis penitus interdicta est, publice exercendo, in religionis nostrae grave scandalum et animarum suarum evidens periculum ; ideo statuit, ordinat et diffinit, et nihilominus in virtute salutaris obedientiae et sub excommunicationis poena, talibus districte praecipit et iniungit, ne artem medicinalem quovismodo habeant exercere, omnibus Ordinis abbatibus iniungendo, ut suos religiosos a talibus abstinere compellant, in plenaria, *etc.* 11.  Praesens generale Capitulum considerans periculum aeternae ultionis, quod imminet multis nostrae religionis monachis, qui ex dispensatione Sedis Apostolicae beneficia regularia vel saecularia, unum vel plura in titulum vel commendam obtinent, et de fructibus dictorum beneficiorum propriis abbatibus nullum inventarium seu recognitionem faciunt, existimantes se praetextu suarum dispensationum a vitio proprietatis absolutos, ordinat et diffinit, ut huiusmodi monachi inventaria totius peculii sui semel in anno tradant, et fideliter propriis abbatibus demonstrent, qui abbates de huiusmodi peculio plenariam habebunt dispositionem, in plenaria, *etc.* 12.  Praesens generale Capitulum satisfacere desiderans abbatibus Ordinis, qui dicunt se in taxa contributionum fore gravatos, mandat et districte praecipit omnibus et singulis Ordinis commissariis, ut quilibet eorum respective citet seu citari faciat omnes et singulos abbates in sua commissione contentos, ad futurum proximum generale Capitulum visuros et audituros praedictarum contributionum taxas redigi ad verum valorem monasteriorum suorum, renovando et confirmando diffinitionem super hoc factam, in plenaria, *etc.* 13.  Praesens generale Capitulum ad reformationem morum praecipue congregatum, aegre ferens dissolutiones et excessus famulorum abbatum ad generale Capitulum convenientium, qui temporibus praeteritis inoleverunt, praecavensque ne iterum oriri incipiant, diffinitionem dudum factam super talibus excessibus approbat, innovat, confirmat et ratificat, adiiciens eam publicari debere per abbatem de Caroliloco, et provisorem collegii S. Bernardi ; et ne quis legitimam ignorantiae occasionem praetendere valeat, praedictam diffinitionem in idioma vulgare transferri et praecipuis Cistercii foribus durante generali Capitulo affigi iubet, in plenaria, *etc.* 14.  Ex eo tempore, quo commendarum plaga in religione percrebuit, et manum misit ad desiderabilia eius, experientia deocente [docente], compertum est, commendatarios ipsos ad monasteria ipsa anhelare propter adipem commoditatis temporalis ; nunc autem his temporibus, ut mores cum substantia nostra dissipentur, etiam iurisdictionem spiritualem occupare satagunt ; quorum temeritati praesens generale Capitulum obviare cupiens, omnibus Ordinis nostri regularibus personis, sub excommunicationis latae sententiae poena districte praecipit, ne ipsis commendatariis in aliquo actu spiritualis iurisdictionis obediant, donec ipsi Capitulo generali de eorum provisionibus constiterit, per quas talis iurisdictio esset eis attributa, in plenaria, *etc.* 15.  Praesens generale Capitulum provide considerans scandala et pericula, quae ex familiaritate et frequentatione nimia saecularium cum monialibus Ordinis oriri possunt, statuit et diffinit confirmando diffinitiones super hoc factas, ut patres abbates et commissarii ipsorum, quantum commode fieri poterit, in eorum monasteriis instituant confessores, capellanos, procuratores et alios officiarios Ordinis nostri professos, quorum virtute salubriter dirigantur ; de quorum vita et moribus rationem reddere possunt, in plenaria, etc. DIFFINITIONES SPECIALES 16.  Licet Ordo noster, solita benignitate, consueverit operari bonum ad omnes ; ad illos tamen oculos suae dilectionis potissimum dirigit, et dexteram suae liberalitatis extendit, qui de republica nostrae religionis bene meruerunt, inter quos nostrae mentis oculis se offerunt bonae memoriae rectores solemnis monasterii de Caroliloco, praesertim venerabilis ille pater ultimo defunctus, quem Deus absolvat, qui collegium S. Bernardi Parisiis, non minimam partem corporis nostri mystici, et meritorum viribus, et piae subventionis auxilio plurimum adauxit. Cui divina Providentia talem constituit successorem, de quo maxima spes habetur, qui non modo abundantius paternarum traditionum aemulator existet, imo etiam aemulabitur charismata meliora, a quo collegium ipsum et personae maiora suscipient incrementa. Quam rem praesens generale Capitulum provide considerans, supplicatione eius duxit admittendam, domum in ipso collegio constitutam, quae vulgariter domus Caroliloci nuncupatur ei et successoribus regularibus, habitum nostrae religionis actu deferentibus, in perpetuum concedendo sub qualitatibus et modificationibus, quae sequuntur : in primis praedictus de Caroliloco centum libras sibi per dictum collegium debitas in festo beati Ioannis proxime venturo remittet, etiam viginti quinque libras annui redditus de summa quinquaginta librarum sibi et monasterio suo singulis annis debitarum per dictum collegium, et quandocumque persolventur ei centum librae turon. tenebitur defalcare quinque libras turon. annui redditus de summa viginti quinque libr. quae ei et monasterio suo restant super dictum collegium, et sic usque ad finem praedicti annui redditus, ita quod si uno contextu persolverentur ei quingentae librae, collegium penitus esset liberatum, quittum et immune a solutione praedictarum viginti quinque librarum. Tenebuntur etiam familiares eius et hi qui in eadem domo manebunt vivere secundum statuta collegii ; non poterit etiam haberi in eamdem domum ingressus vel egressus, nisi per maiorem portam ipsius collegii. Non poterit praeterea praedictus de Caroliloco aut suum monasterium alienare quovismodo in toto vel in parte praedictam domum, sine licentia Capituli generalis petita et obtenta. Quod si contigerit praedictum monasterium commendari, quod Deus avertat, alicui personae non regulari, seu regulari habitum Ordinis Cisterciensis non deferenti, durante huiusmodi commenda, omnimoda dispositio seu possessio praedictae domus apud praedictum collegium remanebit, quousque praedictum monasterium ad manus alicuius regularis personae Ordinis Cisterciensis devenerit ; durante tamen commenda, de qua prolocutum est, ad cooperturam et omnem reparationem praedictae domus tenebitur. Quae omnia meliori consilio quo fieri poterit in scriptura authentica redigentur, ad quae consentiet conventus praedicti monasterii de Caroliloco, prout ipse abbas de Caroliloco consensit, et sui conventus consensus adhiberi promisit, in plenaria, *etc.* 17.  Aequitati congruit, ut membra corporis mystici mutuis obsequiis sibi invicem subveniant, sicut in membris physici corporis experimur, quo fit, ut nostrae infirmitatis suffragia illis affectione liberali concedimus, qui sibi per nos apud Deum subveniri provida sollicitudine deprecantur. Proinde praesens generale Capitulum diffinitionem dudum factam super societate et participatione suffragiorum Ordinis fratribus Melunigdinensibus exhibitam, confirmat, innovat et ratificat, in plenaria, etc. 18.  Praesens generale Capitulum audita contumacia commendatarii de Fontemorum in Bituricensi dioecesi, qui sententiam excommunicationis, aggravationis et reaggravationis contra eum per commissarios Ordinis promulgatam, per triennium sustinuit, monasteriumque sibi commendatum in evidentem ruinam prolabi non erubescit ; tales et tantos abusus ferre non valens declarat et diffinit praedictum commendatarium citari ad proximum futurum generale Capitulum, promotori causarum responsurum, necnon, si opus fuerit, sententiam privationis ab eodem monasterio auditurum, cum intimatione sive comparuerit sive non, nihilominus contra eum procedetur, prout iuris fuerit et rationis, in plenaria, *etc.* 19.  Cum in concessione facta abbati de Caroliloco de domo sita in collegio S. Bernardi, quae vulgariter domus Caroliloci nuncupatur, inter ceteras praefatae concessionis modificationes, dictum sit, quod si forsan contingeret praedictum monasterium commendari alicui saeculari personae vel regulari alterius Ordinis, omnimoda dispositio seu possessio praedictae domus penes ipsum collegium remanebit, quousque praedictum monasterium ad manus alicuius regularis personae Ordinis Cisterciensis revertatur. Ibidem Rmus D. N. Cisterciensis et dominus de Claravalle, de domibus monasteriorum suorum quae sunt in collegio, professi sunt et protestati taliter quod si contingeret monasteria eorum, ut praedictum est, quod absit, commendari, omnimoda dispositio seu possessio praedictarum domorum apud collegium simili modo remanebit sub onere cooperturae et omnium reparationum praedictae domus ; donec praedicta monasteria ad manus regularis personae Ordinis Cisterciensis devenerint ; quas quidem protestationes praesens generale Capitulum admittit, confirmat et diffinit, in plenaria, *etc.* 20.  Ad querimoniam promotoris causarum super facto monasterii de Escureyo, cuius monasterii abbas Vallium in Ornesio pater immediatus recipit per se aut suum religiosum, ad hoc expresse commissum, omnia bona temporalia sub umbra litis motae inter fratrem Claudium de Niceyo, abbatem Cariloci et fratrem Robertum de Vaudremont, praesens generale Capitulum committit domino Morimundi et abbati de Crista, ut super hoc diligenti inquisitione facta, reponant monasterium in statu in quo erat, antequam ipse, per se aut suum commissarium, administrationi temporalium praedicti monasterii se immisceret, declarando ipsum abbatem Vallium in hoc abusive processisse, cum talis iurisdictio ad ipsum aut ceteros patres abbates quoscumque non pertineat, prout idem generale Capitulum diffinit et declarat, in plenaria, *etc.* 21.  Religionis nostrae sinceritas a prima plantationis suae origine in praecipuae uniformitatis soliditate fundata, quasi vitis fructificavit suavitatem odoris, et palmites suos per totam orbis latitudinem extendit, quamdiu a suae originis primordiis non deviavit, unde religionis patres, quibus tamquam firmis basibus usque ad haec nostra tempora Ordo noster extitit sustentatus, imperium his artibus quibus initio partium est facile retineri oculatissime perpendentes uniformitatem ipsam omni studio servare curaverunt ; proinde praesens generale Capitulum moleste ferens unitatis scissuram, quam inimicus homo in agro nostrae religionis seminavit, praesertim in Hispaniis, prout eidem generali Capitulo et patentibus litteris, et vivae vocis oraculo extitit insinuatum per oratores et nuntios, ad hoc expresse destinatos, ex vana quorumdam adinventione, qui se triennales iactant, qui Ordinis unitatem disrumpere molientes a nostrae religionis obedientia se subtrahere gloriantur, quibus eo plus non modo compatiendum imo et resistendum est, quo firmiter credimus palmitem non posse fructum afferre nisi manserit in vite. Hinc est, ut praesens generale Capitulum, longa et matura deliberatione habita, quibus mediis talibus celeriter possit obviari, et pensata temporum qualitate, principum favoribus et aliis in hac re considerandis, pro remedio opportuno diffinit et statuit, ut articuli iam dudum super hoc confecti mittantur ad generalem procuratorem Ordinis in Curia, abbatem Sancti Sebastiani extra Urbem, ad huiusmodi procuratoris officium de novo creatum, qui factum insinuabit reverendissimo domino protectori nostro, et eum quam diligenter poterit super hoc negotio sollicitare curabit, dehinc procuratorem dictorum triennalium conveniet et sciscitabitur, an velint servare pacta inter ipsos et Ordinem nostrum aliquando concordata et inita. Quae quidem pacta Ordo ipse paratissimus est inviolabiliter custodire, iniungit insuper idem generale Capitulum praedicto generali procuratori nostro, ut omni sollicitudine, et quam citius poterit, habeat renuntiare Rmo D. N. Cisterciensi quidquid super hoc deliberatum responsum seu factum extiterit, ut super hoc totius negotii firma deliberatio fundetur. 22.  Praesens generale Capitulum aegre ferens iniuriam Rmo D. N., imo verius religioni nostrae illatam per commendatarium de Savigniaco, eidem cupiens totis viribus resistere, abbati de Voto committit ut per omnes iuris et iustitiae vias in omnibus querelis contra Ordinem per eum motis et movendis diligenter et viriliter resistat impensis Ordinis, processus et lites prosequendo, in plenaria, *etc.* 23.  Praesens generale Capitulum viso processu verbali facto per abbatem Caroliloci in monasterio de Gardo, cui praesentes annectuntur, omnia per eum acta approbat, ratificat et confirmat ; et pro tantis laboribus per eum assumptis in hoc sancto opere, gratias agit, ipsumque in visceribus charitatis hortatur, et nihilominus eidem districte praecipit ut opus coeptum impensa Ordinis viriliter ad finem usque prosequatur. Quantum autem ad fratres Iacobum Desjardins et Adrianum Etillie per dictum abbatem Caroliloci citatos ad praesens generale Capitulum pro certis causis, continuat assignationem ad proximum generale Capitulum, in plenaria, *etc.* 24.  Religionem Cisterciensem a primae fundationis suae exordio indefesso maiorum labore cultam et sanctae conversationis purpura splendide vestitam, inquies sollicitae diligentiae perseverantia hactenus exornavit, quam si dissuetudinis rubigine faedari contingat, oppressa mundanae tempestatis fluctibus religio submergetur, et pullulantibus vitiorum spinis piae devotionis lilia suffocabuntur. Quapropter generale Capitulum, sanctis praecipue moribus inserendis congregatum, fervido domini abbatis de Claravalle zelo, quo monasterium monialium Sancti Desiderii in capite et in membris sancte, devote, canonice et laboriose reformavit, plurimas habens gratias, facta per eum rata habet, confirmat et approbat, expensasque in dicti monasterii visitatione factas ab eodem monasterio repeti vult et ordinat ei et abbati de Caroliloco, s. th. pr., et cuilibet eorum in solidum committendo, quatinus revocatis monialium ne ad vomitum redeant animis circa bene coeptae sanctae reformationis primordia invigilent et ad benevivendi perseverantiam compellendo sollicitae visitationis reformationisque opera exerceant, in plenaria, etc. 25.  Cum benemeritis regularibus Ordinis personis sponte cedentibus, et dum adhuc in humanis degunt futuris monasteriorum suorum periculis consulentibus indulto apostolico, et pia Ordinis indulgentia pensio congrua consueverit assignari, ne despectam neglectamque in senio successorum forsan socordia post pios labores vitam eos ducere contingat, praesens generale Capitulum pensionem prout in litteris super hoc confectis, plenius constat, per abbatem Caroliloci, s. th. pr., Rmi D. abbatis Cistercii commissarium, sorori Alissae de Vilaribus assignatam, approbat, ratificat et confirmat, in plenaria, *etc.* 26.  Praesens generale Capitulum ad querimoniam promotoris causarum contra abbatem de Oliveto, qui in denigrationem honoris totius Ordinis protulit verba convitiosa, contumeliosa et conspirationi proxima, propter quam conspirationem, si de ea convictus fuerit, merito venit deponendus, reverenter committit Rmo D. N. Cisterciensi, et ab eo deputandis, ut super hoc exactissimam sumptibus Ordinis faciat inquisitionem, et alias contra eum procedat, prout iuris fuerit et rationis, usque ad sententiam diffinitivam inclusive, in plenaria, *etc.* ELECTIONIS CONFIRMATIO 27.  Electionem, institutionem et installationem de persona fratris Iacobi du Chesnel ad abbatialem dignitatem monasterii de Charmeya, Ordinis nostri Cisterciensis, in Catalaunensi dioecesi, rite et canonice factam per monachos eiusdem monasterii, praesidente in ea abbate de Valleclara, dicti monasterii patre abbate, prout in decreto, *etc.* approbat, *etc.* supplendo, *etc.* TRACTATUUM CONFIRMATIONES 28.  Sanctae religionis charitas nos admonet, ut quos piae affectionis zelo in Deum Ordinemque nostrum ferri conspicimus, reciproci affectus benevolentia prosequamur. Quapropter praesens generale Capitulum venerabilis et circumspecti viri magistri Nicolai Le Royer, in Ordinem et collegium nostrum S. Bernardi Parisiis, singulasque dicti Ordinis nostri personas benemerita recognoscens, tractatum inter eum et dictum S. Bernardi collegium, super quibusdam thesiis terrae in horto dicti collegii constitutis, initum et passatum, prout in litteris super hoc confectis plenius continetur, quem dicto collegio comperit esse utilem et commodum, ratificat, approbat et confirmat, in plenaria, *etc.* 29.  Abbati de Roseriis, s. th. pr., alio cum abbate secum assumpto, praesens generale Capitulum committit quatinus super contractu inter abbatem et conventum monasterii de Bullione ex una, et Petrum Gremillard, tam suo quam haeredum nomine ex altera partibus, super quodam tenemento dicto Despinay cum suis dependentiis, inito et passato prout in litteris super hoc confectis plenius continetur, si praedictum contractum dicto monasterio utilem et commodum, diligenti inquisitione praevia, invenerint confirment aut infirment, in plenaria, *etc.* 30.  Abbati de Veterimonte praesens generale Capitulum committit, quatinus super quodam tractatu inter priorem de Monte Walburgis ex una, et Vincentium Heselet ex altera partibus, super quadam locatione perpetua grangiae dictae Tzeldeyn, inito et passato, si praedictum tractatum, *etc. ut supra*. 31.  Ad idem, abbati de Roseriis, s. th. pr., et abbati de Charitate super contractu inter abbatem et conventum de Bullione ex una, et Ioannem Dague de Bureyo ex altera partibus, inito et passato, prout in litteris, *etc. ut supra*. 32.  Ad idem, Rmo D. abbati Cistercii vel ab eo deputato committitur reverenter super contractu inter abbatem et conventum monasterii de Buxeria ex una, et Ludovicum Dostam ex altera partibus, super quodam prato et saliceto prope Belnam situato, inito et passato, inquirat, confirmet aut infirmet secundum quod iuris erit et rationis, in plenaria, *etc.* 33.  Ad idem, abbatibus de Bonarequie et Vallelucida, super quodam tractatu inter abbatem et conventum monasterii de Monte petroso, et Guillelmum Catharim, de quodam molendino, ad conficiendum papyrum apto, inquirant, confirment aut infirment, secundum quod iuris erit et rationis. 34.  Ad idem, domino abbati de Claravalle, *vel ab* eo deputato, ad inquirendum et referendum proximo generali Capitulo, super quodam nemore dicto Firfeu, ad supplicationem abbatis et conventus de Igniaco petentium illud ad censum aut reditum perpetuum dari. 35.  Abbatibus de Igniaco et de Longoponte super cuiusdam domus monasterii de Recluso alienatione, propter certas causas, quibus tractatum et confirmationem abbatis de Valleclara non confirmavit, committit informare et proximo generali Capitulo referre. 36.  Abbatibus de Igniaco, de Ellantio et de Signiaco, aut duobus eorum committitur super contractu ratione cuiusdam firmae dictae Toam, inter abbatem et conventum de Bonofonte, et nobilem Thomam de la Chalnadière, inito et passato, inquirere et proximo generali Capitulo referre. COMMISSIONES 37.  Abbati de Igniaco praesens generale Capitulum procuratorium committit, quo publica Ordinis negotia curare et Cisterciensi reipublicae solertiori qua poterit diligentia intendere possit. 38.  Abbatibus de Igniaco, de Ellantio et de Valleclara, et duobus eorum praesens generale Capitulum committit, quatinus super quodam processu inter abbatem et conventum de Valle regis ex una, et Nicolaum le Vergeux ex altera partibus, super quodam loco vulgariter Chalme appellato, orto, diligenti inquisitione praevia informent et proximo generali Capitulo referant, in plenaria, etc. IUDICES 39.  Abbatibus de Frigidomonte et de Longovillari, s. th. pr., et abbati de Regalimonte, et cuilibet eorum in solidum, praesens generale Capitulum committit, quatinus si abbatissam et conventum monasterii de Lilio prope Meldunum, in aliaqua [aliqua] pecuniarum summa per Capitulum generale aut quovismodo alias debite assignata teneri abbati de Caroliloco, s. th. pr., invenerint, compellant per omnes iuris et iustitiae vias, in plenaria, etc. 40.  Abbatibus de Bullencuria, de Altofonte et de Monasteriis in Argona, et cuilibet eorum in solidum, praesens generale Capitulum committit, quatinus super expensis per dominum abbatem de Claravalle in monasterii Sancti Desiderii reformatione factis, per omnes iuris et iustitiae vias abbatissam et conventum dicti monasterii ad earum refusionem compellant, in plenaria, *etc.* CONTUMACES 41.  Praesens generale Capitulum visa citatione fratris Ioannis Bigot, religiosi professi monasterii de Oliveto, Cisterciensis Ordinis in Bituricensi dioecesi, qui legitime citatus coram praesenti Capitulo ad instantiam abbatis et conventus monasterii de Pratea, et per triduum expectatus et more solito proclamatus, non comparuit, ipsum contumacem et excommunicatum declarat, et nihilominus regularibus personis Ordinis nostri et omnibus aliis super hoc requirendis, praedictum fratrem Ioannem Bigot citari mandat ad futurum generale Capitulum proxime venturum, ad ea quae sibi obiicientur per promotorem causarum, et dictos abbatem et conventum de Pratea responsurum, cum intimatione quod sive comparuerit, sive non, nihilominus contra eum procedetur, prout iuris fuerit et rationis, in plenaria, etc. 42.  Ad idem, de abbate de Caladia. — Ad idem, de abbate de Sylva Melonis. — Ad idem, de abbate de Oratorio. — Ad idem, de fratre Francisco Tusseau, monacho de Castellariis. EXCUSATIONES ABBATUM 43.  Attentis legitimis impedimentis, allegatis et sufficienter probatis per sequentes nominatos abbates excusantur a via Capituli praesentis generalis : dominus abbas de Pontigniaco, de Ursicampo, de Signiaco, de Altofonte, de Valle regis, de Recluso, de Moroliis, de Tribus fontibus, de Pratea, de Valleclara, de Castellariis, de Vallibus Sernay, de Lococrescenti, de Ellantio. SUFFRAGIA 44.  Quamquam divinae legis … *etc. ut in forma consueta* … ad instantiam abbatis de Escallariis, omnibus et singulis sui monasterii benefactoribus, omnium bonorum spiritualium, videlicet… concedimus participationem … etc. REHABILITATIONES 45.  Ad instantiam abbatis de Igniaco supplicantis pro quadam moniali sorore Margareta Wys, monasterii de Amore Dei, Ordinis nostri Cisterciensis professa, quae suadente diabolo, contagio carnis, puerperio inde secuto, se polluit, praesens generale Capitulum de eius poenitentia et ad cor reditu sufficienter informatum, de cuius perseverantia in Domino confidit, ipsam eamdem sororem Margaretam rehabilitat ad omnes gradus, officia et dignitates, etiam abbatiali dignitate inclusa, in plenaria, etc. * * * 46.  Excusationes eorum quos Capitulum hoc anno a solutione contributionum et subsidio excusat. Abbas de Fusniaco, abbas de Boheriis, abbatissa de Loco Dei, abbatissa de Claustro. * * * 47.  Quia propter agendorum multiplicitatem … *etc. ut in anno* 1506, n° 30. * * * 48.  Praesens generale Capitulum unicuique suam iurisdictionem servari desiderans, ne in nostrae religionis agro confusionis seminaria aliquando pullulare valeant, per diffinitionem qua declaratur dominum nostrum Cisterciensem fungi plenaria Ordinis potestate, et libere potuisse et debuisse monasteria de Savigniaco, de Fulcardimonte et de Mortam et in futurum similiter omnia et singula Ordinis monasteria, per hoc non intendit domino de Claravalle dicti monasterii patri immediato, ceterisque patribus abbatibus, circa visitationes, electiones, confirmationes, correctiones, et alia quaecumque, eorum iurisdictionem concernentia, in aliquo praeiudicium generari, nec ipsi Rmo domino seu patribus abbatibus aliquod novum ius acquiri, prout ipse Rmus dominus in eodem generali Capitulo praesidens publice protestatus est et declaravit, in plenaria Ordinis potestate. 